
	Subsemnaţii Bucuroiu Constantin, primar al oraşului Boldeşti-Scăeni şi Tudor Florina Neli, secretar general al oraşului Boldeşti-Scăeni, aducem la cunoştinţa consiliului local următoarele:
	Domnul Petrişor Aurel a fost ales în funcţia de consilier local al oraşului Boldeşti-Scăeni la alegerile locale din 27 septembrie 2020, pe lista Partidului Mişcarea Populară, fiind validat în funcţie prin Încheierea instanţei, nr. 1823/14.10.2020. Acesta a depus Jurământul în cadrul şedinţei de consiliu din data de 29.10.2020.
	Domnul Petrişor Aurel a adus la cunoştiinţă în cadrul şedinţei din data de 19.12.2023 că demisionează din calitatea de membru al Consiliului Local al oraşului Boldeşti-Scăeni.  Demisia înregistrată  cu nr. 23891/22.12.2023 a fost înaintată primarului oraşului.
	Potrivit art. 204 alin. (2) lit. „a” din OUG nr. 57/2019 privind Codul administrativ, cu modificările şi completările ulterioare, calitatea de consilier local încetează, înainte de expirarea duratei normale a mandatului, în cazul demisiei.
  	Potrivit art. 204 alin. (6) constatarea încetării de drept a mandatului de consilier local, precum şi vacantarea locului de consilier local se realizează printr-o hotărâre de constatare a autorităţii deliberative, la propunerea primarului sau a oricărui alt ales local, adoptată în prima şedinţă desfăşurată după apariţia evenimentului. Hotărârea autorităţii deliberative este comunicată de îndată judecătoriei competente să valideze mandatul supleantului, în condiţiile art. 122, precum şi consilierului local.
	De asemenea,  în conformitate cu prevederile  alin. (10) ale aceluiaşi articol  hotărârea consiliului are la bază, pentru situaţia prevăzută la alin. (2) lit. a), un referat constatator, întocmit în maximum 3 zile de la apariţia evenimentului şi semnat de primar şi de secretarul general al  oraşului. Referatul este însoţit de acte justificative.
 Faţă de cele mai sus prezentate propunem consiliului local constatarea încetării mandatului de consilier local al domnului Petrişor Aurel, ca urmare a demisiei, şi vacantarea locului de consilier local.

